PMIndiaData/PMIndiaSum huggingface dataset:
1965 ലെ യുദ്ധത്തിന്റെ 50-ാം വാര്ഷികത്തില്

1965 ലെ യുദ്ധത്തിന്റെ 50-ാം വാര്ഷികവേളയില് മാതൃഭൂമിക്കായി പോരാടിയ എല്ലാ ധീരസൈനികര്ക്കും പ്രധാനമന്ത്രി പ്രണാമമര്പ്പിച്ചു. നമ്മുടെ സായുധസേനയുടെ നിര്ഭയത്വവും ധീരതയും അങ്ങേയറ്റം പ്രചോദനം പകരുന്നതാണ്. ഓരോ തടസ്സങ്ങളേയും മാറ്റിയാണ് ജൈത്രയാത്ര ചെയ്തുകൊണ്ട് അവര് ഇന്ത്യയുടെ ഐക്യവും അഖണ്ഡതയും സംരക്ഷിച്ചത്. ശ്രീ. ലാല് ബഹദൂര് ശാസ്ത്രിയുടെ ഊര്ജ്ജസ്വലമായ നേതൃത്വത്തെ അനുസ്മരിക്കുകയാണ്. 1965 ല് മുന്നില് നിന്ന് നയിച്ച അദ്ദേഹം രാഷ്ട്രത്തിന്റെ കരുത്തിന്റെ മുഖ്യ ഉറവിടമായിരുന്നു.
ഇന്ത്യയും ഗ്രീസും തമ്മില്‍ വ്യോമയാന കരാര്‍ ഒപ്പിടുന്നതിന് മന്ത്രിസഭയുടെ അനുമതി

ഇന്ത്യയ്ക്കും ഗ്രീസിനുമിടയില്‍ വിമാന സര്‍വ്വീസ് നടത്തുന്നതിന് കരാര്‍ ഒപ്പിടാന്‍ പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. സിവില്‍ വ്യോമയാന രംഗത്തെ വികസനങ്ങള്‍ക്കനുസൃതമായി രണ്ടു രാജ്യങ്ങള്‍ക്കുമിടയില്‍ വര്‍ദ്ധിച്ച തോതില്‍ വ്യാപാരം, നിക്ഷേപം, വിനോദ സഞ്ചാരം, സാംസ്‌കാരിക വിനിമയം എന്നിവയ്ക്കുള്ള സാധ്യത കരാറില്‍ അന്തര്‍ലീനമാണ്. ഇരുഭാഗത്തെയും ചരക്ക് മേഖലകള്‍ക്ക് സുരക്ഷിതത്വം ഉറപ്പാക്കിക്കൊണ്ടുള്ള ഇടമുറിയാത്ത ബന്ധപ്പെടലിനും വാണിജ്യ സാധ്യതകള്‍ക്കും കരാര്‍ കളമൊരുക്കും. കരാറിന്റെ മുഖ്യസവിശേഷതകള്‍ ഇവയാണ്: 1. രണ്ട് രാജ്യങ്ങള്‍ക്കും ഒന്നോ അതിലധികമോ വിമാന കമ്പനികളെ നാമനിര്‍ദ്ദേശം ചെയ്യാന്‍ അവകാശമുണ്ടാകും. 2. ഇരു രാജ്യങ്ങളും നാമനിര്‍ദ്ദേശം ചെയ്ത വിമാന കമ്പനികള്‍ക്ക് തങ്ങളുടെ വിമാന സര്‍വ്വീസുകള്‍ പ്രോത്സാഹിപ്പിക്കുന്നതിനായി മറുരാജ്യത്ത് ഓഫീസ് തുടങ്ങാന്‍ അവകാശമുണ്ടാകും. 3. പരസ്പരം അംഗീകരിച്ച നിശ്ചിത റൂട്ടുകളില്‍ സര്‍വ്വീസ് നടത്താന്‍ ഇരു രാജ്യങ്ങളും നാമനിര്‍ദ്ദേശം ചെയ്യുന്ന വിമാന കമ്പനികള്‍ക്ക് തുല്യ അവസരം ഉണ്ടായിരിക്കും. 4. ഓരോ രാജ്യവും നാമനിര്‍ദ്ദേശം ചെയ്ത വിമാന കമ്പനിക്ക് സ്വന്തം രാജ്യത്തേയോ മറുരാജ്യത്തേയോ മൂന്നാമതൊരു രാജ്യത്തെയോ വിമാന കമ്പനികളുമായി സഹകരണ വിപണന ധാരണകളില്‍ ഏര്‍പ്പെടാവുന്നതാണ്. 5. റൂട്ട് ഷെഡ്യൂള്‍ പ്രകാരം ഇന്ത്യന്‍ വിമാന കമ്പനികള്‍ക്ക് ഏഥന്‍സ്, തെസലോനിക്കി, ഹെരാക്ലിയോണ്‍ എന്നിവിടങ്ങളിലേയ്ക്കും പിന്നീട് നിശ്ചയിക്കുന്ന ഗ്രീസിലെ മൂന്ന് സ്ഥലങ്ങളിലേയ്ക്കും വിമാന സര്‍വ്വീസ് നടത്താവുന്നതാണ്. അതേ സമയം ഗ്രീസിന് ഇന്ത്യയിലെ ആറ് മെട്രോ നഗരങ്ങളായ ന്യൂ ഡല്‍ഹി, മുംബൈ, ബംഗലൂരൂ, കൊല്‍ക്കത്ത, ഹൈദരാബാദ്, ചെന്നൈ എന്നിവിടങ്ങളിലേയ്ക്ക് നേരിട്ട് സര്‍വ്വീസ് നടത്താം. നിലവില്‍ ഇന്ത്യയ്ക്കും ഗ്രീസിനുമിടയില്‍ വിമാന സര്‍വ്വീസ് കരാറുകളൊന്നും നിലവിലില്ല. രണ്ട് രാജ്യങ്ങളുടെയും പ്രതിനിധി സംഘങ്ങള്‍ 2016, സെപ്റ്റംബര്‍ 6, 7 തീയതികളില്‍ ന്യൂ ഡല്‍ഹിയില്‍ നടത്തിയ കൂടിക്കാഴ്ചയിലാണ് കരാറിന് അന്തിമ രൂപം നല്‍കിയത്. അന്താരാഷ്ട്ര സിവില്‍, വ്യോമയാന സംഘടനയുടെ ഏറ്റവും പുതിയ മാര്‍ഗ്ഗ നിര്‍ദ്ദേശങ്ങള്‍ക്കനുസൃതമായി ഇരു രാജ്യങ്ങള്‍ക്കുമിടയിലെ വ്യോമഗതാഗത ബന്ധം മെച്ചപ്പെടുത്തുന്ന തരത്തിലുള്ളതാണ് കരാര്‍.
പ്രധാനമന്ത്രി സാമ്പത്തിക ഉള്‍ക്കൊള്ളല്‍ പദ്ധതി വാരാണസിയില്‍ ഉദ്ഘാടനം ചെയ്തു

• ഈ റിക്ഷകളും പെഡല്‍ റിക്ഷകളും വിതരണം ചെയ്തു. • ഗുണഭോക്താക്കള്‍ക്ക് ജന്‍ ധന്‍ അക്കൗണ്ടുകളും റുപേ കാര്‍ഡുകളും ലഭിക്കും. • ഗുണ ഭോക്താക്കളുമായി പ്രധാനമന്ത്രി ആശയവിനിമയം നടത്തി, അവരുടെ സ്വപ്നങ്ങള്‍ ജനങ്ങളുമായി പങ്കിട്ടു. പ്രധാനമന്ത്രി ശ്രീ. നരേന്ദ്ര മോദി വാരാണസിയില്‍ ഇന്ന് ഒരു സുപ്രധാന സാമ്പത്തിക ഉള്‍ക്കൊള്ളല്‍ പദ്ധതി ഉദ്ഘാടനം ചെയ്തു. ഇതിന്റെ ഭാഗമായി 101 ഇ-റിക്ഷകളും, 501 പെഡല്‍ റിക്ഷകളും, ഉന്തുവണ്ടികളും വിതരണം ചെയ്തു. പ്രധാനമന്ത്രി ജന്‍ ധന്‍ യോജന പ്രകാരം ഗുണഭോക്താള്‍ക്ക് ബാങ്ക് അക്കൗണ്ടുകളും റുപേ കാര്‍ഡുകളും ലഭ്യമാക്കും. ജി.പി.ആര്‍.എസ്. സംവിധാനം, ക്യാമറ എന്നിവ ഉള്‍പ്പെടെയുള്ള ഡിജിറ്റല്‍ ഉപകരണങ്ങള്‍ ഇ-റിക്ഷകളില്‍ ഘടിപ്പിച്ചിട്ടുണ്ട്. വിവിധ ധനകാര്യ സ്ഥാപനങ്ങളായ എസ്.ഐ.ഡി.ബി.ഐ., ഐ.ഡി.ബി.ഐ ബാങ്ക്, യുകോ ബാങ്ക്, അമേരിക്കന്‍ ഇന്ത്യ ഫൗണ്ടേഷന്‍ എന്നിവയിലൂടെയാണ് പദ്ധതി നടപ്പിലാക്കുന്നത്. ഈ സംഘടനകളുടെ മുതിര്‍ന്ന ഉദ്യോഗസ്ഥരും ചടങ്ങില്‍ സന്നിഹിതരായിരുന്നു. വാരാണസിയിലെ ജനങ്ങളുടെ ഭാഗധേയത്തില്‍ മാറ്റം വരുത്തുന്നതിന്റെ തുടക്കമാണ് ഈ സംരംഭമെന്ന് പ്രധാനമന്ത്രി പ്രഖ്യാപിച്ചു. ദാരിദ്ര്യ നിര്‍മ്മാര്‍ജ്ജനത്തെക്കുറിച്ച് ഏറെ പറഞ്ഞു കഴിഞ്ഞിട്ടുണ്ടെങ്കിലും നിരവധി പതിറ്റാണ്ടുകളായി നടത്തുന്ന അതിനുള്ള ശ്രമങ്ങള്‍ മതിയായ ഫലം കണ്ടിട്ടില്ല. ദാരിദ്ര്യ നിര്‍മ്മാര്‍ജ്ജനത്തിന്റെ വേഗതയും തോതും വര്‍ദ്ധിപ്പിക്കേണ്ടതുണ്ടെന്ന് അദ്ദേഹം പറഞ്ഞു. ഭാവി തലമുറകളുടെ ജീവിതം മെച്ചപ്പെടുത്തുന്നതിനുവേണ്ടി പണിയെടുക്കാന്‍ പാവപ്പെട്ടവര്‍ സന്നദ്ധരാണെന്ന് പ്രധാനമന്ത്രി പറഞ്ഞു. അത്തരക്കാരെ സ്വാശ്രയരാക്കാന്‍ നൈപുണ്യ വികസനത്തിന് കേന്ദ്ര ഗവണ്‍മെന്റ് ഊന്നല്‍ നല്‍കുകയാണെന്നും പ്രധാനമന്ത്രി പറഞ്ഞു. റിക്ഷകളും, ഉന്തുവണ്ടികളും ലഭിച്ച ഗുണഭോക്താക്കളില്‍ ചിലരുമായി പ്രധാനമന്ത്രി നേരത്തെ ആശയവിനിമയം നടത്തി. ഒരു ഉന്തുവണ്ടിയുടെ സഹായത്തോടെ വില്‍പ്പന കൂടുന്നതു വഴി ഉണ്ടാകുന്ന വരുമാന വര്‍ദ്ധനവിലൂടെ തങ്ങളുടെ കുട്ടികള്‍ക്ക് മികച്ച വിദ്യാഭ്യാസം നല്‍കുന്നതുള്‍പ്പെടെയുള്ള അവരുടെ സ്വപ്നങ്ങള്‍ പ്രധാനമന്ത്രി ജനങ്ങളുമായി പങ്കുവെച്ചു. രക്ഷാബന്ധന്‍ ഉത്സവവേളയില്‍ വാരാണസിയില്‍ നിന്ന് തനിക്ക് വന്‍ തോതില്‍ ലഭിച്ച രാഖികളെക്കുറിച്ച് പരാമര്‍ശിക്കവെ, വാരാണസിയിലെ അമ്മമാരുടേയും സഹോദരിമാരുടേയും ആശിര്‍വാദങ്ങള്‍ക്കും ആശംസകള്‍ക്കും അദ്ദേഹം നന്ദി അറിയിച്ചു.
സുഭാഷ്ചന്ദ്രയുടെ ”ദി ഇസഡ് ഫാക്ടര്‍” പ്രധാനമന്ത്രി പ്രകാശനം ചെയ്തു.

ശ്രീ. സുഭാഷ്ചന്ദ്ര രചിച്ച ”ദി ഇസഡ് ഫാക്ടര്‍” എന്ന പുസ്തകം പ്രധാനമന്ത്രി ശ്രീ. നരേന്ദ്ര മോദി പ്രകാശനം ചെയ്തു. സമൂഹത്തിലെ ദുര്‍ബല വിഭാഗങ്ങളെക്കുറിച്ച് എന്നും ചിന്തിക്കുന്ന ഒരു വ്യക്തിയാണ് ശ്രീ. സുഭാഷ്ചന്ദ്രയെന്ന് പ്രധാനമന്ത്രി അഭിപ്രായപ്പെട്ടു. ശ്രീ. സുഭാഷ്ചന്ദ്രയുമൊത്തുള്ള കൂടിക്കാഴ്ചകളിലെ രസകരങ്ങളായ ചില അനുഭവങ്ങളും പ്രധാനമന്ത്രി എടുത്തു പറഞ്ഞു.
മുന്‍ പ്രധാനമന്ത്രി അടല്‍ ബിഹാരി വാജ് പേയിയെ പ്രധാനമന്ത്രി എയിംസില്‍ സന്ദര്‍ശിച്ചു

പ്രധാനമന്ത്രി ശ്രീ. നരേന്ദ്ര മോദി മുന്‍ പ്രധാനമന്ത്രി അടല്‍ ബിഹാരി വാജ് പേയിയെ ന്യൂ ഡല്‍‌ഹിയിലെ ആള്‍ ഇന്ത്യ ഇന്‍സ്റ്റിറ്റ്യൂട്ട് ഓഫ് മെഡിക്കല്‍ സയന്‍സസ്സില്‍ (എയിംസ്) സന്ദര്‍ശിച്ചു. ശ്രീ. വാജ് പേയിയുടെ കുടുംബാംഗങ്ങളുമായി പ്രധാനമന്ത്രി ആശയവിനിമയം നടത്തി. ശ്രീ. വാജ് പേയിയുടെ ആരോഗ്യ നിലയെ കുറിച്ച് ഡോക്ടര്‍മാരുമായും അദ്ദേഹം സംസാരിച്ചു. ശ്രീ. നരേന്ദ്ര മോദി ഏകദേശം 50 മിനിറ്റോളം എയിംസില്‍ ചെലവഴിച്ചു.
പ്രധാനമന്ത്രി അസ്സം, ഒഡീഷ സന്ദര്‍ശിക്കും; വിശാഖപട്ടണത്തെ അന്താരാഷ്ട്ര ഫ്‌ളീറ്റ് അവലോകനത്തിലും പങ്കെടുക്കും.

ഫെബ്രുവരി 5 മുതല്‍ 7 വരെ പ്രധാനമന്ത്രി ശ്രീ. നരേന്ദ്ര മോദി അസ്സം, ആന്ധ്രാപ്രദേശ്, ഒഡീഷ എന്നീ സംസ്ഥാനങ്ങള്‍ സന്ദര്‍ശിക്കും. പ്രധാനമന്ത്രി ഫെബ്രുവരി 5ന് അസ്സമിലെ ദിബ്രൂഗഢില്‍ എത്തും. ലെപേറ്റ്ക്കട്ടയിലെ ബ്രഹ്മപുത്ര ക്രാക്കര്‍ ആന്റ് പോളിമര്‍ ലിമിറ്റഡ് അദ്ദേഹം ഉദ്ഘാടനം ചെയ്യും. വടക്ക് കിഴക്കന്‍ മേഖലയിലെ ആദ്യ പെട്രോ കെമിക്കല്‍ പദ്ധതിയാണിത്. അതേ ചടങ്ങില്‍ വച്ച് രാജ്യത്തെ ഏറ്റവും വലിയ തദ്ദേശീയ മെഴുക് നിര്‍മ്മാണ യൂണിറ്റ് പ്രധാനമന്ത്രി നുമാലീഗഢ് റിഫൈനറിയില്‍ ഉദ്ഘാടനം ചെയ്യും. ദിബ്രൂഗഢിനടുത്തുള്ള മോറാനില്‍ അദ്ദേഹം തേയില തോട്ടം തൊഴിലാളികളെ അഭിസംബോധന ചെയ്യും. ശിബ്‌സാഗറില്‍ ശ്രീമാന്ത ശങ്കരദേവ സംഘത്തിന്റെ 85-ാം വാര്‍ഷിക സമ്മേളനത്തെ അദ്ദേഹം അഭിസംബോധന ചെയ്യും. പ്രധാനമന്ത്രി ഗുവാഹത്തിയില്‍ 12-ാമതു ദക്ഷിണേന്ത്യന്‍ ഗെയിംസ് ഉല്‍ഘാടനം ചെയ്യും. ഇന്ത്യ ഉല്‍പ്പെടെ 8 രാജ്യങ്ങള്‍ കായിക മേളയില്‍ പങ്കെടുക്കുന്നുണ്ട്. ഫെബ്രുവരി 6ന് പ്രധാനമന്ത്രി വിശാഖപട്ടണത്ത് അന്താരാഷ്ട്ര ഫ്‌ളീറ്റ് റിവ്യൂവില്‍ പങ്കെടുക്കും. സമുദ്രയാത്രയുമായി ബന്ധപ്പെട്ട ഒരു പ്രദര്‍ശനവും അദ്ദേഹം സന്ദര്‍ശിക്കും. ഫെബ്രുവരി 7ന് ഭുവനേശ്വറിലെത്തുന്ന പ്രധാനമന്ത്രി ശാസ്ത്ര വിദ്യാഭ്യാസ ഗവേഷണത്തിനുള്ള ദേശീയ ഇന്‍സ്റ്റിറ്റൂട്ട് രാഷ്ട്രത്തിന് സമര്‍പ്പിക്കും. പുരിയിലെ ശ്രീ ജഗന്നാഥ ക്ഷേത്രവും ശ്രീ.നരേന്ദ്ര മോദി സന്ദര്‍ശിക്കും. പാരദ്വീപിലെ ഇന്ത്യന്‍ ഓയിലിന്റെ അത്യാധുനിക റിഫൈനറിയും പ്രധാനമന്ത്രി രാഷ്ട്രത്തിന് സമര്‍പ്പിക്കും. ഉയര്‍ന്ന തോതില്‍ പാചകവാതകം ഉല്പാദിപ്പിക്കുന്നതിന് തദ്ദേശീയ സാങ്കേതിക വിദ്യയാണ് ഇവിടെ ഉപയോഗിക്കുന്നത്. ഫെബ്രുവരി 7ന് ഉച്ചതിരിഞ്ഞ് പ്രധാനമന്ത്രി വിശാഖപട്ടണത്ത് എത്തും. അവിടെ അന്താരാഷ്ട്ര ഫ്‌ളീറ്റ് റിവ്യൂവിലെ അന്താരാഷ്ട്ര സിറ്റി പരേഡും സൈനിക അഭ്യാസങ്ങളും അദ്ദേഹം വീക്ഷിച്ച ശേഷം അഭിസംബോധന ചെയ്യും.
ഇന്ത്യ-ഇറാന്‍ ഉഭയകക്ഷി ധാരണാപത്രത്തിന് കേന്ദ്ര മന്ത്രിസഭയുടെ അംഗീകാരം

കടപത്ര വിപണികളെ സംബന്ധിച്ച കാര്യങ്ങളില്‍ പരസ്പരം സഹകരിക്കുന്നതിന് സെക്യൂരിറ്റീസ് ആന്റ് എക്‌സ്‌ചേഞ്ച് ബോര്‍ഡ് ഓഫ് ഇന്ത്യയും (സെബി) ഇറാനിലെ സെക്യൂരിറ്റീസ് ആന്റ് എക്‌സ്‌ചേഞ്ച് ഓര്‍ഗനൈസേഷനും (എസ്.ഇ.ഒ) തമ്മില്‍ ഒപ്പുവെച്ച ധാരണാപത്രത്തിന് പ്രധാനമന്ത്രി ശ്രീ.നരേന്ദ്ര മോദിയുടെ അധ്യക്ഷതയില്‍ച്ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. ഇരു രാജ്യങ്ങളും തമ്മിലുള്ള സാമ്പത്തിക ബന്ധങ്ങളും സഹകരണവും വര്‍ദ്ധിപ്പിക്കാനും രണ്ട് രാജ്യങ്ങളിലും കടപത്ര വിപണികളുടെ ഫലപ്രദമായ വികസനത്തിനും ധാരണാപത്രം ലക്ഷ്യമിടുന്നു. ഇരു രാജ്യങ്ങളും തമ്മില്‍ വിവരങ്ങള്‍ പങ്കുവെക്കുന്ന ചട്ടക്കൂട് ശക്തിപ്പെടുത്താനും ഇത് പ്രയോജനപ്പെടും. വിദേശത്ത് സെബിയുടേയും എസ്.ഇ.ഒയുടേയും പരസ്പര സഹകരണ, നിയന്ത്രണ പ്രവര്‍ത്തനങ്ങള്‍ക്ക് മൂല്യ വര്‍ദ്ധനവ് നല്‍കാനും ഇതിലൂടെ കഴിയുമെന്ന് പ്രതീക്ഷിക്കപ്പെടുന്നു. സെബിയും ഇറാനിലെ എസ്.ഇ.ഒ. യും തമ്മിലുള്ള വിവരം പങ്കിടല്‍ ശൃഖല ശക്തിപ്പെടുത്തനും ധാരണാപത്രം വഴിയൊരുക്കുന്നു.
ന്യൂഡെല്‍ഹിയില്‍ നടന്ന ബുദ്ധപൂര്‍ണിമ ആഘോഷത്തില്‍ പ്രധാനമന്ത്രി സംബന്ധിച്ചു

ന്യൂഡെല്‍ഹിയിലെ ഇന്ദിരാഗാന്ധി ഇന്‍ഡോര്‍ സ്‌റ്റേഡിയത്തില്‍ നടന്ന ബുദ്ധപൂര്‍ണിമ ആഘോഷത്തില്‍ പ്രധാനമന്ത്രി ശ്രീ. നരേന്ദ്ര മോദി സംബന്ധിച്ചു. അദ്ദേഹം സംഘദാനം നിര്‍വഹിച്ചു. തുടര്‍ന്ന്, സാരാനാഥിലെ സെന്‍ട്രല്‍ ഇന്‍സ്റ്റിറ്റ്യൂട്ട് ഓഫ് ഹയര്‍ ടിബറ്റന്‍ സ്റ്റഡീസിനും ബോധഗയയിലെ അഖിലേന്ത്യാ ഭിക്ഷു സംഘത്തിനും വൈശാഖ സമ്മാന്‍ പ്രശസ്തിപത്രം സമ്മാനിച്ചു. മാനവകുലത്തിനു നന്മ എന്ന ചിന്ത നിറഞ്ഞ സവിശേഷമായ പാരമ്പര്യമാണ് ഇന്ത്യയുടേതെന്ന് ചടങ്ങില്‍ പ്രസംഗിക്കവേ പ്രധാനമന്ത്രി ചൂണ്ടിക്കാട്ടി. ബുദ്ധഭഗവാന്‍ പകര്‍ന്നുനല്‍കിയ പാഠങ്ങള്‍ ഏറെ രാഷ്ട്രങ്ങളെ രൂപപ്പെടുത്തിയിട്ടുണ്ടെന്നും അദ്ദേഹം പറഞ്ഞു. ഇന്ത്യ ഒരിക്കലും കീഴടക്കാന്‍ തുനിഞ്ഞിട്ടില്ലെന്നു പ്രധാനമന്ത്രി ഓര്‍മിപ്പിച്ചു. ബുദ്ധഭഗവാന്റെ അഷ്ടാംഗമാര്‍ഗത്തെക്കുറിച്ചു പരാമര്‍ശിച്ച അദ്ദേഹം, ഇന്നു നാം നേരിടുന്ന എല്ലാ പ്രശ്‌നങ്ങള്‍ക്കും പരിഹാരം കണ്ടെത്താന്‍ അനുയോജ്യമാണ് ആ മാര്‍ഗമെന്നു വിശദീകരിച്ചു. ബുദ്ധന്‍ നല്‍കിയ സ്‌നേഹത്തിന്റെയും കരുണയുടെയും സന്ദേശം ഇക്കാലത്തെ ലോകത്തിനു വളരെ ഗുണകരമാണെന്നും ശ്രീ. മോദി കൂട്ടിച്ചേര്‍ത്തു. ഈ ലക്ഷ്യത്തിനായി ഒന്നിക്കാന്‍ ബുദ്ധനില്‍ വിശ്വസിക്കുന്ന എല്ലാവരും തയ്യാറാകണമെന്നു പ്രധാനമന്ത്രി ആവശ്യപ്പെട്ടു. ബുദ്ധഭഗവാന്‍ കാട്ടിത്തന്ന പാത പിന്‍തുടര്‍ന്നു കനിവു പ്രകടിപ്പിക്കാനുള്ള വഴിയിലാണു കേന്ദ്ര ഗവണ്‍മെന്റ് പ്രവര്‍ത്തിക്കുന്നതെന്നും അദ്ദേഹം പറഞ്ഞു. ബുദ്ധഭഗവാനുമായി ബന്ധപ്പെട്ടത് ഉള്‍പ്പെടെയുള്ള സാംസ്‌കാരിക പാരമ്പര്യം സംരക്ഷിക്കാനായി വിശാലമായ കാഴ്ചപ്പാടോടെയാണു ഗവണ്‍മെന്റ് മുന്നേറുന്നതെന്നും പ്രധാനമന്ത്രി കൂട്ടിച്ചേര്‍ത്തു. ബുദ്ധിസ്റ്റ് സര്‍ക്യൂട്ടിനായി 360 കോടി രൂപ അനുവദിച്ചിട്ടുണ്ടെന്ന് അദ്ദേഹം വെളിപ്പെടുത്തി. രാജ്യം 75ാം വാര്‍ഷികം ആഘോഷിക്കുന്ന 2022 ആകുമ്പോഴേക്കും പുതിയ ഇന്ത്യ സൃഷ്ടിക്കുന്നതില്‍ പങ്കുവഹിക്കണമെന്നു ജനങ്ങളോടു പ്രധാനമന്ത്രി ആഹ്വാനം ചെയ്തു. ആ സമയമാകുമ്പോഴേക്കും അവനവനു ചെയ്തുതീര്‍ക്കാന്‍ സാധിക്കുന്ന ദൗത്യം ഓരോരുത്തരും ഏറ്റെടുക്കണമെന്ന് അദ്ദേഹം അഭ്യര്‍ഥിച്ചു.
മുംബൈയില്‍ വികസന പദ്ധതികള്‍ക്കു പ്രധാനമന്ത്രി തറക്കല്ലിട്ടു

മുംബൈയില്‍ വിവിധ വികസന പദ്ധതികള്‍ക്കു പ്രധാനമന്ത്രി ശ്രീ. നരേന്ദ്ര മോദി തറക്കല്ലിട്ടു. രണ്ടു മെട്രോ ലൈനുകള്‍, മുംബൈ ട്രാന്‍സ്-ഹാര്‍ബര്‍ ലിങ്ക്, മുംബൈ നഗര ഗതാഗത പദ്ധതി മൂന്നാം ഘട്ടം, രണ്ട് ഉയര്‍ന്ന റോഡുകള്‍ എന്നിവയാണു പദ്ധതികള്‍. നേരത്തേ, അറബിക്കടലിന്റെ മുംബൈ തീരത്തോടു ചേര്‍ന്ന് ഛത്രപതി ശിവജി മഹാരാജ് സ്മാരകത്തിന്റെ ജലപൂജ പ്രധാനമന്ത്രി നിര്‍വഹിച്ചു. ഇതുമായി ബന്ധപ്പെട്ടു ബാന്ദ്ര കുര്‍ള കോംപ്ലക്‌സില്‍ നടന്ന യോഗത്തെ അഭിസംബോധന ചെയ്യവേ, ഏറ്റുമുട്ടലുകള്‍ക്കിടയിലും സദ്ഭരണത്തിന്റെ പതാകവാഹകനായി തുടരാന്‍ ശിവജി മഹാരാജിനു സാധിച്ചുവെന്നു ശ്രീ. നരേന്ദ്ര മോദി ചൂണ്ടിക്കാട്ടി. ബഹുമുഖ വ്യക്തിത്വത്തിന് ഉടമയായിരുന്നു ശിവജി മഹാരാജെന്നും അദ്ദേഹത്തിന്റെ വ്യക്തിത്വത്തിന്റെ വിവിധ വശങ്ങള്‍ നമ്മെ പ്രചോദിപ്പിക്കുമെന്നും പ്രധാനമന്ത്രി പറഞ്ഞു. ശിവജി മഹാരാജിന്റെ ധൈര്യത്തെക്കുറിച്ച് അറിവുള്ളതാണ്. പക്ഷേ, ജല നയം, ധനകാര്യ നയം തുടങ്ങി പല കാര്യങ്ങളിലും അദ്ദേഹം പുലര്‍ത്തിയ മികവിനെക്കുറിച്ചു നാം അറിഞ്ഞിരിക്കേണ്ടതാണെന്നു ശ്രീ. നരേന്ദ്ര മോദി വ്യക്തമാക്കി. ശിവജി സ്മാരകത്തിനു ജലപൂജ നടത്തുന്നതു സവിശേഷമാണെന്നും അതു ചെയ്യാന്‍ അവസരം ലഭിച്ചതില്‍ ഏറെ സന്തുഷ്ടനാണെന്നും പ്രധാനമന്ത്രി പറഞ്ഞു. വികസനമാണ് എല്ലാ പ്രശ്‌നങ്ങള്‍ക്കുമുള്ള പരിഹാരമെന്നും അതാണു മുന്നോട്ടുള്ള വഴിയെന്നും അദ്ദേഹം വ്യക്തമാക്കി. 125 കോടി ഇന്ത്യക്കാരുടെ കരുത്ത് ഈ രാജ്യത്തു പരിവര്‍ത്തനം സൃഷ്ടിക്കുമെന്നും കൂട്ടിച്ചേര്‍ത്തു. അഴിമതിക്കെതിരെയുള്ള യുദ്ധം അധികാരമേറ്റതു മുതല്‍ തുടങ്ങിയതാണെന്നും നവംബര്‍ എട്ടിനു ചരിത്രപരമായ തീരുമാനം കൈക്കൊണ്ടുവെന്നും പ്രധാനമന്ത്രി വെളിപ്പെടുത്തി. ജനങ്ങളെ തെറ്റിദ്ധരിപ്പിക്കാനും പേടിപ്പെടുത്താനും ശ്രമങ്ങളുണ്ടായി. എന്നാല്‍, അവര്‍ അഴിമതിക്കും കള്ളപ്പണത്തിനും എതിരെയുള്ള യുദ്ധത്തെ പിന്തുണയ്ക്കുകയാണു ചെയ്തതെന്നു പ്രധാനമന്ത്രി വ്യക്തമാക്കി. ഇന്ത്യന്‍ ജനത അഴിമതിയെയും കള്ളപ്പണത്തെയും അംഗീകരിക്കില്ലെന്നും അദ്ദേഹം കൂട്ടിച്ചേര്‍ത്തു.
സംസ്ഥാന രൂപീകരണ ദിനത്തില്‍ മേഘാലയത്തിലെ ജനങ്ങള്‍ക്കു പ്രധാനമന്ത്രി ആശംസകള്‍ നേര്‍ന്നു

സംസ്ഥാന രൂപീകരണ ദിനത്തില്‍ മേഘാലയത്തിലെ ജനങ്ങള്‍ക്കു പ്രധാനമന്ത്രി ശ്രീ. നരേന്ദ്ര മോദി ആശംസകള്‍ നേര്‍ന്നു. ‘മേഘാലയത്തിലെ ജനങ്ങളുടെ സ്‌നേഹം വിലപ്പെട്ടതായി ഞാന്‍ കരുതുന്നു. സംസ്ഥനത്തിന്റെ പ്രകൃതിസൗന്ദര്യം അത്യാകര്‍ഷകമാണ്. മേഘാലയത്തിലെ ജനങ്ങളുടെ ആരോഗ്യത്തിനും ക്ഷേമത്തിനുമായി ഞാന്‍ പ്രാര്‍ഥിക്കുന്നു.’, പ്രധാനമന്ത്രി പ്രസ്താ
ബരാബങ്കിയിലെ പൂർവാഞ്ചൽ എക്‌സ്പ്രസ് വേയിലുണ്ടായ വാഹനാപകടത്തിൽ പ്രധാനമന്ത്രി  അനുശോചിച്ചു

ബരാബങ്കിയിലെ പൂർവാഞ്ചൽ എക്‌സ്‌പ്രസ്‌വേയിലുണ്ടായ വാഹനാപകടത്തിൽ മരിച്ചവരിൽ പ്രധാനമന്ത്രി ശ്രീ നരേന്ദ്ര മോദി അനുശോചനം രേഖപ്പെടുത്തി. പരിക്കേറ്റവർ വേഗത്തിൽ സുഖം പ്രാപിക്കാൻ പ്രാർത്ഥിക്കുന്നതായും പ്രാദേശിക ഭരണകൂടം സാധ്യമായ എല്ലാ സഹായവും നൽകുന്നുണ്ടെന്നും അദ്ദേഹം പറഞ്ഞു. പ്രധാനമന്ത്രിയുടെ ഓഫീസ് ട്വീറ്റ് ചെയ്തു: ബാരാബങ്കിയിലെ പുർവാഞ്ചൽ എക്‌സ്‌പ്രസ് വേയിലുണ്ടായ അപകടം അങ്ങേയറ്റം ദുഃഖകരമാണ്. ഇതിൽ പ്രിയപ്പെട്ടവരും നഷ്ടപ്പെട്ടവരോട് ഞാൻ അനുശോചനം രേഖപ്പെടുത്തുന്നു. ഇതോടൊപ്പം പരിക്കേറ്റ മുഴുവൻ പേരും വേഗം സുഖം പ്രാപിക്കട്ടെ എന്ന് ആശംസിക്കുന്നു. സംസ്ഥാന ഗവണ്മെന്റിന്റെ മേൽനോട്ടത്തിൽ പ്രാദേശിക ഭരണകൂടം സാധ്യമായ എല്ലാ സഹായങ്ങളിൾ നൽകുന്നതിലും ഏർപ്പെട്ടിരിക്കുകയാണ്. DS
പ്രധാനമന്ത്രി നാളെ ഗ്രേറ്റര്‍ നോയിഡയില്‍ നിരവധി വികസന പദ്ധതികള്‍ ഉദ്ഘാടനം ചെയ്യും

പ്രധാനമന്ത്രി ശ്രീ. നരേന്ദ്ര മോദി നാളെ (2018 മാര്‍ച്ച് 09) ഉത്തര്‍ പ്രദേശിലെ നോയിഡ സന്ദര്‍ശിക്കും. അവിടത്തെ പണ്ഡിറ്റ് ദീന്‍ദയാല്‍ ആര്‍ക്കിയോളജി ഇന്‍സ്റ്റിറ്റ്യൂട്ടില്‍ വിവിധ വികസന പദ്ധതികള്‍ അദ്ദേഹം ഉദ്ഘാടനം ചെയ്യും. പണ്ഡിറ്റ് ദീന്‍ദയാല്‍ ഉപാദ്ധ്യായ ഇന്‍സ്റ്റിറ്റ്യൂട്ട് ഉദ്ഘാടനം ചെയ്തു കൊണ്ടുള്ള ഫലകം അദ്ദേഹം അനാവരണം ചെയ്യും. ക്യാമ്പസില്‍ സ്ഥാപിച്ചിട്ടുള്ള പണ്ഡിറ്റ് ദീന്‍ദയാല്‍ ഉപാദ്ധ്യായയുടെ പ്രതിമയും അദ്ദേഹം അനാഛാദനം ചെയ്യും. ആര്‍ക്കിയോളജിക്കല്‍ സര്‍വ്വേ ഓഫ് ഇന്ത്യയുടെ കീഴിലുള്ള ദീന്‍ദയാല്‍ ഉപാദ്ധ്യായ ആര്‍ക്കിയോളജി ഇന്‍സ്റ്റിറ്റ്യൂട്ട് ഗ്രേറ്റര്‍ നോയിഡയിലെ നോളജ് പാര്‍ക്ക് -2 ലാണ് സ്ഥിതി ചെയ്യുന്നത്. നോയിഡ സിറ്റി സെന്റ്ര്‍ മുതല്‍ നോയിഡ ഇലക്‌ട്രോണിക് സിറ്റി വരെയുള്ള മെട്രോ ലൈനും പ്രധാനമന്ത്രി ഉദ്ഘാടനം ചെയ്യും. പുതിയ ലൈന്‍ നോയിഡ നിവാസികള്‍ക്ക് കൂടുതല്‍ വേഗത്തിലും, സൗകര്യപ്രദവുമായി യാത്രാ ചെയ്യാനുള്ള അവസരമൊരുക്കും. റോഡുകളിലെ തിരക്ക് കുറയ്ക്കുന്നതിന് പുറമെ, പരിസ്ഥിതി സൗഹൃദവുമായിരിക്കും ഈ ഗതാഗത സമ്പ്രദായം. 6.6 കിലോമീറ്റര്‍ വരുന്ന ഈ പാത ഡല്‍ഹി മെട്രോയുടെ ബ്ലൂലൈനിന്റെ കൂട്ടിച്ചേര്‍ത്ത ഭാഗമാണ്. രണ്ട് താപ നിലയങ്ങള്‍ക്കും പ്രധാനമന്ത്രി തറക്കല്ലിടും. ഉത്തര്‍ പ്രദേശിലെ ബുലന്ദ്ഷഹര്‍ ജില്ലയിലെ ഖുര്‍ജയിലുള്ള 1,300 മെഗാവാട്ട് ശേഷി വരുന്ന സൂപ്പര്‍ താപനിലയ പദ്ധതിയാണ് ഇവയിലൊന്ന്. സൂപ്പര്‍ ക്രിട്ടിക്കല്‍ ടെക്‌നോളജി അടിസ്ഥാനമാക്കി 660 മെഗാവാട്ട് വീതം ശേഷിയുള്ള രണ്ട് യൂണിറ്റുകള്‍ അടങ്ങുന്നതാണ് ഖുര്‍ജ താപനിലയ പദ്ധതി. പരിസ്ഥിതി സംരക്ഷിക്കുന്നതിന് അത്യാധുനിക പുറന്തള്ളല്‍ സാങ്കേതികവിദ്യയും ഊര്‍ജ്ജോല്‍പ്പാദനത്തിന് കുറഞ്ഞ തോതില്‍ ഇന്ധന ഉപയോഗവും ഇതിന്റെ പ്രത്യേകതയാണ്. ഖുര്‍ജാ താപനിലയം വടക്കന്‍ മേഖലയുടെ, പ്രത്യേകിച്ച് ഉത്തര്‍ പ്രദേശിലെ വൈദ്യുതി കമ്മിക്ക് പരിഹാരം കാണും. ഒപ്പം ഉത്തരാഖണ്ഡ് രാജസ്ഥാന്‍, ഹിമാചല്‍ പ്രദേശ്, ഡല്‍ഹി എന്നീ സംസ്ഥാനങ്ങള്‍ക്കും ഗുണകരമാകും. ബുലന്ദ്ഷഹറിലും, പശ്ചിമ ഉത്തര്‍ പ്രദേശിന്റെ സമീപ ജില്ലകളിലും നേരിട്ടും അല്ലാതെയുമുള്ള നിരവധി തൊഴിലവസരങ്ങളും പദ്ധതി സൃഷ്ടിക്കും. ബീഹാറിലെ ബുക്‌സറിലുള്ള 1,300 മെഗാവാട്ടിന്റെ താപവൈദ്യുത നിലയമാണ് മറ്റൊന്ന്. വീഡിയോ ലിങ്കിലൂടെയായിരിക്കും ബുക്‌സര്‍ താപവൈദ്യുത നിലയത്തിന്റെ ഉദ്ഘാടനം നിര്‍വ്വഹിക്കുക. സൂപ്പര്‍ ക്രിട്ടിക്കല്‍ ടെക്‌നോളജി ആധാരമാക്കി 660 മെഗാവാട്ട് വീതം ശേഷിയുള്ള രണ്ട് യൂണിറ്റുകളാണ് പദ്ധതിയിലുള്ളത്. ഉയര്‍ന്ന കാര്യക്ഷമതയുള്ള ബഹിര്‍ഗമന സാങ്കേതികവിദ്യ ഉപയോഗിച്ചിരിക്കുന്നതിനാല്‍ പരിസ്ഥിതിക്കും കോട്ടം തട്ടില്ല. ബീഹാറിലെയും, കിഴക്കന്‍ മേഖലയിലെയും വൈദ്യുതി കമ്മി നില ബുക്‌സര്‍ താപനിലയം പരിഹരിക്കും. പ്രധാനമന്ത്രി പിന്നീട് ഒരു പൊതുയോഗത്തെ അഭിസംബോധനയും ചെയ്യും.
2017 ലെ ദന്തിസ്റ്റ്‌സ് (ഭേദഗതി) ബില്ല് അവതരിപ്പിക്കാന്‍ മന്ത്രിസഭയുടെ അംഗീകാരം

2017 ലെ ദന്തിസ്റ്റ്‌സ് ഭേദഗതി ബില്‍ പാര്‍ലമെന്റില്‍ അവതരിപ്പിക്കുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. 1948 ലെ ദന്തിസ്റ്റ്‌സ് നിയമം ഭേദഗതി ചെയ്തുകൊണ്ട് നിയമ നിര്‍മ്മാണ വകുപ്പ് നിര്‍ദ്ദേശിക്കുന്ന രൂപാന്തരങ്ങള്‍ക്ക് വിധേയമായി ബില്‍ കൊണ്ടുവരാനാണ് അനുമതി നല്‍കിയിട്ടുള്ളത്. ആവര്‍ത്തനം കുറയ്ക്കുന്നത് ലക്ഷ്യമിട്ടാണ് ഭേദഗതി. താഴെപ്പറയുന്നവയുമായി ബന്ധപ്പെട്ട വകുപ്പുകളില്‍ ചില മാറ്റങ്ങള്‍ വരുത്തിയാണ് 1948 ലെ ദന്തിസ്റ്റ്‌സ് നിയമം ഭേദഗതി ചെയ്യുക : 1. മൂന്നാം വകുപ്പിലെ എഫ് ഉപവകുപ്പിന് കീഴില്‍ ദന്തല്‍ കൗണ്‍സില്‍ ഓഫ് ഇന്ത്യയിലെ അംഗത്വം. 2. ഇരുപത്തിയൊന്ന്, ഇരിപത്തിമൂന്ന് വകുപ്പുകളിലെ ബി ഉപവകുപ്പുകള്‍ക്ക് കീഴില്‍ സംസ്ഥാന/ ജോയിന്റ് സ്റ്റേറ്റ് ദന്തല്‍ കൗണ്‍സിലുകളിലെ അംഗത്വം. പശ്ചാത്തലം നിലവിലുള്ള നിയമപ്രകാരം പാര്‍ട്ട് ബി യില്‍ രജിസ്റ്റര്‍ ചെയ്തിട്ടുള്ള ദന്തിസ്റ്റുകള്‍ ദന്തല്‍ കൗണ്‍സില്‍ ഓഫ് ഇന്ത്യയില്‍ കേന്ദ്ര ഗവണ്‍മെന്റ് പ്രതിനിധികളായി ഉണ്ടായിരിക്കണം. കൂടാതെ പാര്‍ട്ട് ബി യില്‍ നിന്നുള്ള നാലോ / രണ്ടോ അംഗങ്ങളെ സംസ്ഥാന / ജോയിന്റ് സംസ്ഥാന കൗണ്‍സിലിലേയ്ക്ക് തിരഞ്ഞെടുക്കണം. പക്ഷേ അതിന് പ്രസക്തി നഷ്ടപ്പെട്ടിരിക്കുകയാണ്. പ്രാതിനിധ്യം സംബന്ധിച്ച വകുപ്പുകളുടെ ആവര്‍ത്തനം ഒഴിവാക്കുന്നതിന് ഈ വകുപ്പുകള്‍ എടുത്ത് കളയാനും, അവരുടെ പ്രാതിനിധ്യം നിര്‍ബന്ധിതം അല്ലാതാക്കാനും കേന്ദ്ര ഗവണ്‍മെന്റ് തീരുമാനിച്ചു.
എന്‍.ടി.പി.സിയുടെ നിര്‍മാണം നടന്നുകൊണ്ടിരിക്കുന്ന പദ്ധതികളില്‍നിന്നു സ്വന്തം സംസ്ഥാനങ്ങള്‍ക്ക് കൂടുതല്‍ ഊര്‍ജം നല്‍കുന്നതിനുള്ള നിര്‍ദേശത്തിനു മന്ത്രിസഭായോഗത്തിന്റെ അംഗീകാരം

എന്‍.ടി.പി.സിയുടെ തെലുങ്കാന സുപ്പര്‍ താപവൈദ്യുത പദ്ധതി(4000 മെഗാവാട്ട്)യില്‍നിന്ന് ഉല്‍പ്പാദിപ്പിക്കുന്ന വൈദ്യുതിയുടെ 85%വും തെലുങ്കാനയ്ക്കും എന്‍.ടിപി.സിയുടെ ഉപകമ്പനിയായ പാട്രാടു വൈദ്യുത് ഉല്‍പ്പാദന്‍ നിഗം ലിമിറ്റഡിന്റെ (പി.വി.യു.എന്‍.എല്‍) പട്രാടു താപവൈദ്യുത പദ്ധതിയുടെ വികസനപദ്ധതിയില്‍ (4000 മെഗാവാട്ട്)നിന്ന് 85% ജാര്‍ഖണ്ഡ് സംസ്ഥാന ഗവണ്‍മെന്റിനും നല്‍കുന്നതിന് പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. വിശദാംശങ്ങള്‍: രണ്ടു പദ്ധതികളും രണ്ടു ഘട്ടമായാണ് നടപ്പാക്കിയത്. പെടപ്പള്ളിയിലുള്ള രാമഗുണ്ടത്താണ് തെലുങ്കാന സൂപ്പര്‍ താപവൈദ്യുത പദ്ധതി വരുന്നത്. അതുപോലെ ജാര്‍ഖണ്ഡിലെ രാംഗഡ് ജില്ലയിലെ പാട്രാടുവിലാണ് പാട്രാടു സൂപ്പര്‍ താപവൈദ്യുത നിലയം നിലകൊള്ളുന്നത്. ടി.എസ്.ടി.പി.പിയുടെ ആദ്യഘട്ടം 800 മെഗാവാട്ടിന്റെ രണ്ടു യൂണിറ്റുകളാണുണ്ടായിരുന്നത്. രണ്ടാം ഘട്ടത്തില്‍ 800 മെഗാവാട്ടിന്റെ മൂന്ന് യൂണിറ്റുകളുമുണ്ടായിരുന്നു. പട്രാടു താപവൈദ്യുത കേന്ദ്രത്തി(പി.ടി.പി.എസ്.)ല്‍ 800 മെഗാവാട്ടിന്റെ മൂന്ന് യൂണിറ്റുകള്‍ ആദ്യഘട്ടത്തിലും രണ്ടാംഘട്ടത്തില്‍ 800 മെഗാവാട്ടിന്റെ രണ്ടു യൂണിറ്റുകളും ഉണ്ടായിരുന്നു. 2014ലെ ആന്ധ്രാപ്രദേശ് റീ ഓര്‍ഗനൈസേഷന്‍ നിയമത്തില്‍ ടി.പി.സി 400 മെഗാവാട്ടിന്റെ ഊര്‍ജ സൗകര്യം പിന്നീട് രൂപീകൃതമായ സംസ്ഥാനമായ തെലുങ്കാനയ്ക്ക് ലഭ്യമാക്കണമെന്നു നിയമത്തിന്റെ 13-ാം ഷെഡ്യൂളില്‍ സൂചിപ്പിച്ചിട്ടുണ്ട്. ജാര്‍ഖണ്ഡിന് പി.ടിപി.എസ്. വികസന പദ്ധതിയില്‍ (4000 മെഗാവാട്ട്) 85% വൈദ്യുതി നല്‍കുത് ജാര്‍ഖണ്ഡ് ഗവണ്‍മെന്റും എന്‍.ടി.പി.സി ലിമിറ്റഡും തമ്മില്‍ പി.ടി.പി.എസിന്റെ 4000 മെഗാവാട്ട് വികസനത്തിനായി ഏര്‍പ്പെട്ട സംയുക്ത സംരംഭ കരാറിലെ പ്രധാനപ്പെട്ട വ്യവസ്ഥയായിരുന്നു. നിലവില്‍ രണ്ടു പദ്ധതികളുടെയും ആദ്യഘട്ട പദ്ധതികര്‍ നിര്‍മ്മാണത്തിലാണ്. തെലുങ്കാന സൂപ്പര്‍ താപവൈദ്യുത പദ്ധതി 2020-21ലെ ആദ്യപാദത്തില്‍ ഉദ്ഘാടനംചെയ്യാനാകുമെന്നാണ് പ്രതീക്ഷിക്കുന്നത്. 2016 ജനുവരി ഒന്നിനുണ്ടാക്കിയ നിക്ഷേപാംഗീകാര പ്രകാരം തെലുങ്കാന സൂപ്പര്‍ താപവൈദ്യുത പദ്ധതി പൂര്‍ത്തിയാക്കുന്നതിനായുള്ള പ്രതീക്ഷിത ചെലവ് 11811.26 കോടി രൂപ വരും. 2018 മാര്‍ച്ച് വരെ 1849 കോടി രൂപയുടെ ചെലവ് നടന്നുകഴിഞ്ഞു. പട്രാടു താപവൈദ്യുത നിലയത്തിന്റെ ആദ്യഘട്ടം 2022-23 ലെ നാലാംപാദത്തില്‍ കമ്മിഷന്‍ ചെയ്യാനാകും. 2017 ഒക്‌ടോബര്‍ 30ലെ നിക്ഷേപാംഗീകാരപ്രകാരം പി.ടി.പി.എസിന്റെ വികസിപ്പിക്കലിന് വേണ്ടിവരുന്ന ഏകദേശ ചെലവ് 18,668 കോടി രൂപയാണ്. ഇതില്‍ 2018 മാര്‍ച്ച് വരെ 247.66 കോടി രൂപ ചെലവഴിച്ചുകഴിഞ്ഞു. നേട്ടങ്ങള്‍: ടി.എസ്.ടി.പി.പിയില്‍ നിന്നും കൂടുതല്‍ ഊര്‍ജം തെലുങ്കാന സംസ്ഥാനത്തിന് നല്‍കുന്നതിലൂടെ പുതുതായി രൂപീകൃതമായ സംസ്ഥാനത്തിന്റെ പുരോഗതിക്കും സുസ്ഥിര വികസനത്തിനും വേണ്ടിയും എ.പി. റെക്കഗ്നീഷന്‍ ആക്ടിലെ പതിമൂന്നാാം ഷെഡ്യൂളില്‍ ആലേഖനം ചെയ്ത നടപടികള്‍ നടപ്പാക്കാന്‍ കേന്ദ്ര ഗവണ്‍മെന്റ് ആവശ്യമായി നടപടികള്‍ എടുക്കുന്നുവെന്ന് ഉറപ്പാക്കി. പി.ടി.പി.എസില്‍ നിന്ന് ജാര്‍ഖണ്ഡ് സംസ്ഥാനത്തിന് കൂടുതല്‍ വൈദ്യുതി നല്‍കന്നുത് ആ സംസ്ഥാനത്തിന്റെ വൈദ്യുതി സാഹചര്യം മെച്ചപ്പെടുത്തുന്നതിന് സഹായിക്കും. എല്ലാവര്‍ക്കും ഊര്‍ജം എന്ന ഗവണ്‍മെന്റിന്റെ ദൗത്യത്തിന് വേണ്ട സൗകര്യമൊരുക്കും.
ഹേമവതി നന്ദന്‍ ബഹുഗുണ സ്മാരക തപാല്‍സ്റ്റാംപ് പ്രധാനമന്ത്രി പുറത്തിറക്കി

ഉത്തര്‍പ്രദേശ് മുന്‍ മുഖ്യമന്ത്രി പരേതനായ ശ്രീ. ഹേമവതി നന്ദന്‍ ബഹുഗുണയുടെ സ്മരണാര്‍ഥം പുറത്തിറക്കിയ തപാല്‍സ്റ്റാംപ് പ്രധാനമന്ത്രി ശ്രീ. നരേന്ദ്ര മോദി പുറത്തിറക്കി. ജനാധിപത്യ മൂല്യങ്ങളോടു പ്രതിബദ്ധത നിലനിര്‍ത്തിയ നേതാവായിരുന്നു ശ്രീ. ബഹുഗുണയെന്നു ചടങ്ങില്‍ പ്രസംഗിക്കവേ പ്രധാനമന്ത്രി വിശദീകരിച്ചു. മഹാത്മാ ഗാന്ധി, ആചാര്യ വിനോബ ഭാവേ, ആചാര്യ നരേന്ദ്ര ദേവ്, റാം മനോഹര്‍ ലോഹ്യ, ചന്ദ്രശേഖര്‍ ആസാദ് തുടങ്ങിയ നേതാക്കള്‍ ശ്രീ. ബഹുഗുണയ്ക്കു മാതൃകകളായിരുന്നുവെന്ന് അദ്ദേഹം പറഞ്ഞു. വിദ്യാഭ്യാസ രംഗത്തും രാജ്യത്തെ മലമ്പ്രദേശങ്ങളുടെ വികസനത്തിനും ശ്രീ. ബഹുഗുണ അര്‍പ്പിച്ചിട്ടുള്ള സേവനങ്ങളെക്കുറിച്ചും പ്രധാനമന്ത്രി ചൂണ്ടിക്കാട്ടി. വാര്‍ത്താവിനിമയ വകുപ്പിന്റെ സ്വതന്ത്ര ചുമതലയുള്ള സഹമന്ത്രിയായ ശ്രീ. മനോജ് സിന്‍ഹ സന്നിഹിതനായിരുന്നു. ശ്രീ. വിജയ് ബഹുഗുണ, ഡോ. റീത്ത ബഹുഗുണ തുടങ്ങിയവര്‍ ഉള്‍പ്പെടെ ശ്രീ. ഹേമവതി നന്ദന്‍ ബഹുഗുണയുടെ കുടുംബാംഗങ്ങളും പങ്കെടുത്തു.
ദേശീയ ഖനന നയത്തിന് കേന്ദ്ര മന്ത്രിസഭയുടെ അംഗീകാരം

പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍‌ന്ന കേന്ദ്ര മന്ത്രിസഭാ യോഗം ദേശീയ ഖനന നയത്തിന് അംഗീകാരം നല്‍കി. ഖനന രംഗത്ത് സ്വകാര്യ മേഖലയുടെ വര്‍ദ്ധിച്ച പങ്കാളിത്തം ഉറപ്പുവരുത്താന്‍ ലക്ഷ്യമിടുന്നതാണ് നയം. ഖനികള്‍ സ്വകാര്യ വ്യവസ്ഥകളോടെ ഇ-ലേലം ചെയ്യാമെന്നും അതില്‍ സ്വകാര്യ കന്പനികള്‍ക്ക് പങ്കെടുക്കാമെന്നും വ്യവസ്ഥയുണ്ട്. സാധ്യതയുള്ള ഇടങ്ങളില്‍ പര്യവേഷണത്തിന് സംസ്ഥാന ഗവണ്‍മെന്‍റുകള്‍ക്കും പ്രാദേശികമായി പര്യവേഷകരെ കണ്ടെത്താം. പര്യവേഷണത്തില്‍ ഖനിയിടങ്ങള്‍ കണ്ടെത്തിയാല്‍ റിപ്പോര്‍ട്ട് സമര്‍പ്പിക്കണം തുടര്‍ന്നായിരിക്കും ഖനന ലേലം. ലേലം പിടിക്കുന്നവര്‍ സംസ്ഥാന ഗവണ്‍മെന്‍റിനും സ്വകാര്യ പര്യവേഷകര്‍ ഉണ്ടെങ്കില്‍ അവര്‍ക്കും നിശ്ചിത തുക നല്‍കണം. ഖനന കരാര്‍ കാലാവധിയില്‍ വര്‍ത്തിലൊരിക്കലോ മറ്റ് രീതിയിലോ വരുമാനം പങ്കിടാം. ഖനനം നടത്തുന്നവര്‍ നേരിട്ട് പണം നല്‍കുന്ന സാഹചര്യമുണ്ടായാല്‍ കൂടുതല്‍ പര്യവേഷകരെ ആകര്‍ഷിക്കാനും നയം സഹായകമാകും. ശാസ്ത്ര ഗവേഷണ സംഘടനകള്‍ സര്‍വ്വകലാശാലകള്‍‌ എന്നിവയുടെ സഹകരണത്തോടെ ധാതു പര്യവേഷണ രംഗത്തെ വെല്ലുവിളികള്‍ നേരിടുന്നതിനായി നാഷണല്‍ സെന്‍റര്‍ ഫോര്‍ മിനറല്‍ ടാര്‍ജെറ്റിംഗ് എന്ന സ്വയം ഭരണ സ്ഥാപനം സ്ഥാപിക്കാന്‍ ഗവണ്‍മെന്‍റ് ഉദ്ദ്യേശിക്കുന്നു. ദേശീയ ഖനന നയത്തിലെ ശുപാര്‍ശകള്‍ അഞ്ച് വര്‍ഷം കൊണ്ട് നടപ്പിലാക്കുന്നതിന് കേന്ദ്ര ഖനനി മന്ത്രാലയത്തിന് കീഴിലുള്ള ജിയോളജിക്കല്‍ സര്‍വ്വേ ഓഫ് ഇന്ത്യയുടെ വാര്‍ഷിക ബജറ്റില്‍ 2116 കോടി രൂപ വകകൊള്ളിച്ചിട്ടുണ്ട്.
പ്രധാനമന്ത്രി ശ്രീ. നരേന്ദ്ര മോദിയും ബഹുമാനപ്പെട്ട ഖത്തര്‍ അമീര്‍ ഷെയ്ഖ് തമീം ബിന്‍ ഹമദ് അല്‍-താനിയും തമ്മില്‍ ഫോണില്‍ സംസാരിച്ചു

സൗഹാര്‍ദം പുലര്‍ത്തുന്ന ഖത്തര്‍ ജനതയ്ക്ക് ഈദുല്‍ഫിത്തര്‍ ആശംസകള്‍ നേരുന്നതിനായി പ്രധാനമന്ത്രി ശ്രീ. നരേന്ദ്ര മോദിയും ബഹുമാനപ്പെട്ട ഖത്തര്‍ അമീര്‍ ഷെയ്ഖ് തമീം ബിന്‍ ഹമദ് അല്‍-താനിയും തമ്മില്‍ ഫോണില്‍ സംസാരിച്ചു. കോവിഡ്-19 മഹാവ്യാധി നാളുകളില്‍ ഖത്തറിലുള്ള ഇന്ത്യന്‍ പൗരന്‍മാരുടെ ക്ഷേമം ഉറപ്പാക്കുന്നതിനു ബഹുമാനപ്പെട്ട അമീര്‍ നല്‍കിയ പ്രത്യേക കരുതലിനെ പ്രധാനമന്ത്രി ഊഷ്മളതയോടെ പ്രശംസിച്ചു. മറുപടിയായി, ഖത്തറിലുള്ള ഇന്ത്യന്‍ സമൂഹം, വിശേഷിച്ച് ആരോഗ്യ മേഖലയില്‍ പ്രവര്‍ത്തിക്കുന്നവര്‍, നല്‍കിയ സേവനത്തെ അമീര്‍ പ്രകീര്‍ത്തിച്ചു. ഈ സമയത്ത് ഇന്ത്യയില്‍നിന്ന് ഖത്തറിലേക്ക് അവശ്യവസ്തുക്കള്‍ എത്തിക്കുന്നതില്‍ ഒരു തടസ്സവും ഇല്ലാതിരിക്കാന്‍ ഇന്ത്യന്‍ അധികൃതര്‍ പുലര്‍ത്തുന്ന ശ്രദ്ധ പ്രധാനമന്ത്രി ഉയര്‍ത്തിക്കാട്ടി. ആഘോഷിക്കാനിരിക്കുന്ന അമീറിന്റെ നാല്‍പതാമതു ജന്‍മദിനാഘോഷത്തിനു പ്രധാനമന്ത്രി ആശംസകള്‍ നേര്‍ന്നു. ആരോഗ്യവും വിജയവും നേരുകയും ചെയ്തു.